(ବରଗଡ଼) ଗଣ ଇସ୍ତାହାର ବ୍ୟୁରୋ ୧୪/୧୨ - କେନ୍ଦ୍ର ସରକାରଙ୍କ ବିବାଦୀୟ କୃଷି ଆଇନକୁ ନେଇ ବିଗତ ୪୮ ଦିନରୁ ଅଧିକ ହେବ କୃଷକଙ୍କ ଆନ୍ଦୋଳନ ଜାରି ରହିଛି । ସୁପ୍ରିମ କୋର୍ଟ ଏହି ବିବାଦୀୟ କୃଷି ଆଇନକୁ ସ୍ଥଗିତ ରଖିବା ପାଇଁ ନିର୍ଦ୍ଦେଶ ଦେଇଥିବା ବେଳେ ଆଇନର ଅନୁଧ୍ୟାନ ପାଇଁ ଚାରି ଜଣିଆ କମିଟି ଗଠନ କରିଛନ୍ତି । ତେବେ ଏହା ସତ୍ୱେ କୃଷକ ଆନ୍ଦୋଳନ ଥମି ନାହିଁ । ଆଇନ ସ୍ଥଗିତ ରଖିବା ଆଦେଶକୁ ଆନ୍ଦୋଳନରତ ଚାଷୀ ସ୍ୱାଗତ କରିଥିବା ବେଳେ ଚାରି ଜଣିଆ କମିଟି ଗଠନକୁ ପ୍ରତ୍ୟାଖ୍ୟାନ କରିଛନ୍ତି । ତେବେ କୃଷକମାନେ କାହିଁକି ଏହି ଆଇନକୁ ବିରୋଧ କରୁଛନ୍ତି ସେ ସଂପର୍କରେ ଗ୍ରାମାଂଚଳର କୃଷକ ମାନଙ୍କ ଉଦ୍ଦେଶ୍ୟରେ ଏକ ପୁସ୍ତିକା ପ୍ରକାଶ ପାଇଛି । ଓଡ଼ଇଆ ଭାଷାରେ ଛପା ଯାଇଥିବା ଏହି ପୁସ୍ତକରେ ଅତ୍ୟନ୍ତ ସରଳ ଭାଷାରେ କୃଷକ ଆଇନର ପ୍ରଭାବ କୃଷକ ମାନଙ୍କ ଉପରେ କିପରି ପଡ଼ିବ ସେ ସଂପର୍କରେ ଲେଖାଯାଇଛି । ଜୟ କିଷାନ ଆନ୍ଦୋଳନ ବରଗଡ଼ ଜିଲ୍ଳା ଶାଖା ପକ୍ଷରୁ ସଂଗଠନର କର୍ମୀମାନେ ଗାଁ ଗାଁ ଯାଇ କୃଷକ ଆଇନ କୁପରିଣତି ସଂପର୍କରେ ଲୋକଙ୍କୁ ବୁଝାଉଛନ୍ତି । ବରଗଡ଼ ସମତା ଭବନଠାରେ ସଂଗଠନର ବରିଷ୍ଠ ସଦସ୍ୟ ଶିବ ପ୍ରସାଦ ପ୍ରଧାନ ଏହି ପୁସ୍ତିକାକୁ ଲୋକାର୍ପଣ କରିଛନ୍ତି । ଏହି ପୁସ୍ତିକାର ସହଯୋଗ ରାଶି କୋଡ଼ିଏ ଟଙ୍କା ରଖାଯାଇଛି ।
